સવાર પડી ચૂકી હતી, પાછુ ફરી એજ જગ્યાએથી આગળ જયાં કૌશિકની હત્યા થઈ હતી. ત્યાં એક સ્ત્રીની લાશ મળી. ઈન્સ્પેકટર પાટીલની નજર ન્યૂઝ પેપર પર ફરી રહી હતી, તે વિચારે ચડયો હતો કે હવે આ ઘટનાન પડઘા આખા ગુજરાતમાં પડવાના છે. તેણે ગમે તેમ કરીને આ કેસ ઝડપથી ઉકેલવો રહયો. ત્યાં તેનો ફોન રણકયો જોયું તો એસ.પી સાહેબનો હતો. હલ્લો, આ બધુ શું છે? રોજ એક પછી એક ખૂન રાત્રે પુરતું પેટ્રોલીંગ નથી કરવામાં આવતું? ગમે તેમ કરીને 48 કલાકમાં આ કેસ સોલ્વ કરો નહીંતર આપણી નોકરી ગઈ સમજો. રાજકીય પાર્ટીઓનું ઉપરથી પ્રેશર છે. એસ.પી જોરથી બૂમો પાડીને બોલતો હતો. ઓકે કહીને પાટીલે ફોન મૂકી દીધો. પોતે ઈમાનદાર ઓફિસર હોવાથી તેણે તરત કામ પર ઘ્યાન કેન્દ્રિત કર્યું. તેના બધા કોન્સ્ટેબલને જયાં ખૂન ત્યાં આજુબાજુ ઢાબા અને હોટલોમાં પુછપરછ માટે મોકલ્યા. પોતે ઘટનાસ્થળે જવાની તૈયારી કરતો હતો. પહેલેથી કે.કે ત્યાંજ હતો માટે ઉતાવળ નહોતી છતાં, પોતાની ફરજ હોવાથી જવા માંગતો હતો.